Tarybos reglamentas (EB) Nr. 2623/97,
1997 m. gruodžio 19 d.
taikantis Reglamentų (EB) Nr. 3281/94 ir (EB) Nr. 1256/96 dėl daugiamečių bendrųjų tarifo preferencijų schemų 6 straipsnį tam tikriems besivystančių šalių kilmės pramonės ir žemės ūkio produktams
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi Reglamentų (EB) Nr. 3281/94 [3] ir (EB) Nr. 1256/96 [4] 6 straipsnyje yra nustatyta, kad, remiantis objektyviais, aiškiai apibrėžtais kriterijais, labiausiai pažengusioms šalims, kurioms suteikiamos bendrosios tarifų preferencijos, toji teisė pagal tuos reglamentus netaikoma nuo 1998 m. sausio 1 d.;
kadangi atskaitos riba, nuo kurios labiausiai pažengusioms šalims netaikoma tokia teisė, turėtų būti pajamos vienam gyventojui, prilygstančios mažiausioms pajamoms kurioje nors ES valstybėje narėje, koreguojant jas pagal išsivystymo indeksą, nurodytą Reglamentų (EB) Nr. 3281/94 ir (EB) Nr. 1256/96 II priedo 2 dalyje, kad būtų atsižvelgta į tai, kad kai kurioms šalims reikia plėtoti savo apdirbamosios pramonės produkcijos eksportą;
kadangi tokia metodika yra objektyvi ir aiški, nes joje yra rodiklis, kuris yra mažiausiai prieštaringas ir labiausiai atspindi dabartinę reikalų padėtį šalyse, kurioms suteikiamos bendrosios tarifo preferencijos, ir kartu leidžia toliau siekti vieno iš GSP tikslų, būtent šalių gavėjų eksporto diversifikacijos;
kadangi tai, kad tam tikroms šalims neleidžiama pasinaudoti bendrosiomis tarifų preferencijomis, neturi atimti iš regioninių grupių, kurioms tokios šalys taip pat priklauso, narių tų privalumų, kuriuos jos anksčiau turėjo, naudodamos savo apdirbamojoje pramonėje regioninio kaupimo kontekste minėtų šalių produktus; kadangi tokios galimybės nutraukimas prieštarautų minėtų reglamentų 6 straipsniui, pagal kurį sistemos nauda turi būti perskirstyta mažiau išsivysčiusioms šalims,
PRIĖMĖ ŠĮ REGLAMENTĄ:
1 straipsnis
Reglamentų (EB) Nr. 3281/94 ir (EB) Nr. 1256/96 6 straipsnyje minėti kriterijai yra šie:
- bendrasis nacionalinis produktas vienam gyventojui, didesnis kaip 8210 JAV dolerių 1995 m. pagal paskutinius Pasaulio Banko duomenis,
- išsivystymo indeksas, apskaičiuotas pagal formulę ir remiantis skaičiais, pateiktais Reglamentų (EB) Nr. 3281/94 ir (EB) Nr. 1256/96 II priedo 2 dalyje, didesnis už - 1.
Šie kriterijai taikomi kartu.
2 straipsnis
Vienos šalies ar teritorijos išbraukimas iš šalių ir teritorijų, kurioms, remiantis 1 straipsnyje nurodytais kriterijais, suteikiamos bendrosios preferencijos, sąrašo neturi daryti poveikio galimybei naudoti tos šalies kilmės produktus pagal regioninį kaupiamąjį mechanizmą, taikomą regioninėms grupėms, nurodytoms 1993 m. liepos 2 d. Komisijos reglamento (EB) Nr. 2454/93, nustatančio Tarybos reglamento (EEB) Nr. 2913/92, nustatančio Bendrijos muitinės kodeksą [5], įgyvendinimo nuostatas, 72 straipsnio 3 dalyje, jei šalis yra regioninės grupės narė nuo daugiametės preferencijų sistemos, taikomos atitinkamam produktui, įsigaliojimo ir jei ji nelaikoma galutinio produkto kilmės šalimi Reglamento (EB) Nr. 2454/93 72a straipsnio prasme.
3 straipsnis
Pagal 1 straipsnyje išvardytus kriterijus toliau nurodytos šalys ir teritorija išbraukiamos iš šalių ir teritorijų, kurioms suteikiamos bendrosios preferencijos, nurodytos Reglamentų (EB) Nr. 3281/94 ir (EB) Nr. 1256/96 III priede, sąrašo:
- Honkongas,
- Singapūras,
- Pietų Korėja.
4 straipsnis
Šis reglamentas įsigalioja 1998 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. gruodžio 19 d.